Jövedéki adó

Az egyes adótörvények és azokkal összefüggő más törvények, valamint a Nemzeti Adó- és Vámhivatalról szóló 2010. évi CXXII. törvény módosításáról szóló 2014. évi LXXIV. törvény alapján módosultak a jövedéki adóról és jövedéki termékek forgalmazásának különös szabályairól szóló 2003. évi CXXVII. törvény (továbbiakban: Jöt.) egyes rendelkezései.

Magánfőzésnek továbbra is a párlatnak a magánfőző lakóhelyén vagy gyümölcsöse helyén használható, legfeljebb 100 liter űrtartalmú, párlat-előállítás céljára kialakított desztillálóberendezésen a magánfőző által végzett előállítása minősül.

Magánfőzőnek az a 18. életévét betöltött gyümölcstermesztő személy minősül, aki saját tulajdonú gyümölccsel, gyümölcsből származó alapanyaggal és párlat készítésére alkalmas, saját tulajdonú desztillálóberendezéssel rendelkezik.

A desztillálóberendezés bejelentési kötelezettséget továbbá az abban bekövetkezett változásokat a lakóhely szerinti önkormányzati adóhatósághoz kell teljesíteni, az erre rendszeresített formanyomtatványon.

2016. január 1-jétől a magánfőzés (saját fogyasztásra történő házi párlatfőzés saját tulajdonú desztillálóberendezésen) jövedékiadó-mértéke évi 1000 forintról literenként 700 forintra változik, továbbá módosul az adó megfizetésének rendszere is. A magánfőző az előállítást megelőzően 700 forint értékű párlatadó jegyet köteles beszerezni a vámhatóságtól.

A magánfőző a tárgyévre vonatkozó első párlatadó jegy beszerzésekor legalább 5 darab párlatadó jegyet köteles vásárolni és legfeljebb 86 darab párlatadó jegyet vásárolhat. Utóbbi szabály egyben azt is jelenti, hogy évi legfeljebb 86 liter párlat állítható elő magánfőzés keretében egy személy, pontosabban egy háztartás által. Ha a magánfőző a megvásárolt párlatadó jegyekkel megfizetett adójú párlatmennyiségnél több párlatot állít elő, akkor a tárgyév végéig be kell szereznie a többletmennyiség utáni párlatadó jegyeket, az utólagos párlatadó jegy beszerzése esetében sem lehet azonban túllépni a 86 literes korlátozást. Ha ténylegesen 86 liternél több párlat keletkezik egy magánfőzőnél egy évben, a vámhatósággal egyeztetett módon köteles a többletet megsemmisíteni.

A párlatadó jegyet darabonként egy liter párlat tárgyévi előállítására jogosít, valamint a párlat eredetét is igazolja. A párlatadó jegyet a vámhatóság által rendszeresített nyomtatványon a magánfőző választása szerint papíron vagy elektronikusan lehet igényelni.

A vámhatóság a párlatadó jegyet annak értéke megtérítése után bocsátja a magánfőző rendelkezésére, feltéve, hogy az igénylő az önkormányzati adóhatóságnál bejelentett desztillálóberendezéssel rendelkezik. A vámhatóság a kiadott párlatadó jegyek mennyiségéről értesíti a desztillálóberendezés tárolási/használati helye szerinti önkormányzati adóhatóságot.

A magánfőzés szabályai betartásának ellenőrzési hatásköre a desztillálóberendezés tárolási/használati helye szerinti önkormányzati adóhatóság.